It-tobba fis-saħħa pubblika bi strajk ta' siegħa għada
L-Assoċjazzjoni Medika Maltija l-MAM sejħet strike ta' siegħa għal għada filgħodu bejn it-tmienja u d-disgħa għat-tobba kollha li jaħdmu fis-settur pubbliku tas-saħħa. Fi stqarrija, il-MAM qalet li huma eżentati biss it-tobba li jaħdmu fiċ-ċentri tas-swabbing. Il-MAM qalet li l-istrike ta' siegħa ġie ordnat bi protesta għal dik li sejħet bħala interferenza minn Ministeri differenti fil-qasam tas-saħħa pubblika, bir-riżultat li jittieħdu deċiżjonijiet żbaljati li qed jikkompromettu s-saħħa tal-pubbliku inġenerali. Il-MAM sejħet l-istrike ta' siegħa bħala wieħed simboliku bil-kumplament tad-direttivi tagħha għalissa jibqgħu sospiżi, imma qalet li jistgħu jiġu riattivati jekk il-miżuri mħabbra t-Tnejn u l-infurzar tagħhom ma jkunux sodisfaċenti.